Is-Sitt Pitazz – Paragrafi 1691-1700 O, kemm nixtieq il-glorja tal-ħniena Tiegħek – għalija, imrar u tbatija! Meta jiena nara l-glorja tal-ħniena Tiegħek, il-ferħ tiegħi jkun bla qies. Ħalli l-umiljazzjoni u l-affarijiet kollha koroh jinżlu fuqi, sakemm il-glorja u t-tifħir tal-ħniena Tiegħek jibqgħu jidwu kullimkien – dak hu l-importanti. Il-Ħallieq u l-Ħlejqa. Jiena nadurak, Sid u Ħallieq, moħbi fis-Sagrament Imqaddes. Nadurak għall-għemejjel kollha ta' jdejk, li juruni daqshekk għerf, tjieba, u ħniena. O Mulej. Int xerridt tant sbuħija fuq l-art, u din tkellimni fuq il-ġmiel Tiegħek, għalkemm dawn il-ħwejjeġ sbieħ huma biss dell dgħajjef tal-ġmiel Tiegħek bla tarf. U għalkemm Inti ħbejt lilek innifsek u sbuħitek ma tidhirx, għajnejja mdawlin mill-fidi jarawk, u ruħi tagħraf fik il-Ħallieq tagħha, l-ogħla ġid tagħha; u qalbi tintilef għal kollox f'talba ta' adorazzjoni. O Sid u Ħallieq tiegħi, it-tjieba Tiegħek tagħmilli l-qalb biex nitkellem miegħek. Il-ħniena Tiegħek twarrab l-abbiss li jifred il-Ħallieq mill-ħlejqa. O Mulej, jiena nitgħaxxaq nitkellem miegħek. Fik insib kull ma' qalbi tista' tixtieq. Hawnhekk id-dawl Tiegħek idawwalli moħħi, biex ikun jista' jagħrfek iżjed u aħjar. Hawnhekk xmajjar ta' grazzji jinżlu ġo qalbi. Min hawnhekk ruħi tieħu l-ħajja ta' dejjem. O Sid u Ħallieq tiegħi, Inti biss, lil hinn minn dawn id-doni kollha, tagħti lilek innifsek lili u tingħaqad b'mod sħiħ mal-imsejkna ħlejqa Tiegħek. Hawnhekk, mingħajr ma noqgħodu nfittxu l-kliem, il-qlub tagħna jifhmu lil xulxin. Hawnhekk, ħadd ma jista' jwaqqaf it-taħdita tagħna. Dak li fuqu nkellmek, Ġesu', hu s-sigriet tagħna, li l-ħlejjaq ma jsirux jafu u l-Anġli ma jażżardawx jistaqsu dwaru. Dawn huma atti sigrieti ta' maħfra, li Ġesu' u jiena biss nafu bihom; dan hu l-misteru tal-ħniena Tiegħu, li tgħannaq lil kull ruħ waħedha, mhux mal-oħrajn. Għal din it-tjubija Tiegħek bla tarf, jiena nadurak, O Mulej Ħallieq, b'qalbi kollha u b'ruħi kollha. U, għalkemm il-qima tiegħi hi hekk ċkejkna u fqira, jiena ninsab fil-paċi għax naf li Inti taf li hi sinċiera, għalkemm mhix biżżejjed . . . Kif kont qiegħda nikteb dan il-kliem, rajt lill-Mulej Ġesu' jitqarreb lejja, u staqsieni, Jiena weġibt, "Qiegħda nikteb fuqek, Ġesu', fuq kif Inti tinsab moħbi fis-Sagrament Imqaddes, fuq l-imħabba u l-ħniena Tiegħek bla tarf li Inti għandek għall-bnedmin." U Ġesu' qalli, Segretarja tal-misteru l-iżjed profond Tiegħi, kun af li din tiegħek hi intimita' esklussiva li inti għandek miegħi. Ix-xogħol tiegħek hu li inti tikteb dan kollu li Jiena ngħarrfek bih dwar il-ħniena Tiegħi, għall-benefiċċju ta' dawk li meta jaqraw dawn l-affarijiet jirċievu l-faraġ f'ruħhom u jkollom il-kuraġġ jersqu lejja. Għalhekk Jiena rridek tiddedika l-ħin liberu kollu tiegħek għall-kitba." Imma, O Mulej, jiena dejjem ser ikolli xi mument, imqar wieħed qasir, li fih jiena nkun nista' nikteb? U Ġesu' wieġeb, M'għandekx toqgħod taħseb fuq din il-ħaġa. Agħmel biss dak li tista' u Jiena dejjem nagħmel b'mod li inti tkun tista' faċilment tagħmel dak li Jiena nkun qed nitlob mingħandek . . . Illum ġiet tarani ċerta persuna lajka, (probabbilment Stanislava Kwietniewska) li ħolqot fija ħafna dwejjaq u li abbużat mit-tjubija tiegħi meta qalet ħafna kliem b'ieħor. Malli rajtha, demmi sar silġ fil-vini, għax hemm quddiemi stajt nara dak kollu li kelli nbati minħabba fiha, għalkemm b'kelma waħda stajt neħles lili nnifsi minn kollox. U ġieni f'moħħi ngħidilha l-verita', fil-pront u b'mod sod. Imma fl-istess waqt, ġiet quddiem għajnejja l-ħniena ta' Alla, u ddeċidejt li nimxi magħha bħalma Ġesu' kien jimxi kieku kien minfloki. Bdejt inkellimha bil-ġentilezza, u x'ħin esprimiet ix-xewqa li tkellimni waħdi, jiena mbagħad, bid-delikatezza kollha, għarraftilha b'mod ċar l-istat ħażin tar-ruħ tagħha. Stajt nara li kienet emozzjonata ħafna, għalkemm dan kienet qiegħda tipprova taħbi minni. F'dak il-ħin, daħlet fil-kamra terza persuna, u għalhekk il-konverżazzjoni ta' bejnietna ġiet fit-tmiem. Hi talbitni tazza ilma u xi żewġ affarijiet oħra li jiena qdejtha fihom bil-qalb. Iżda, li kieku ma kenitx il-grazzja ta' Alla, ma kontx inkun kapaċi nġib ruħi magħha b'dan il-mod. Meta huma telqu, raddejt ħajr lil Alla għall-grazzja li kienet weżnitni dak il-ħin. Imbagħad smajt dan il-kliem, J iena qed nieħu pjaċir li inti ġibt ruħek bħala tassew binti. Kun dejjem ħanina bħalma Jiena ħanin. Ħobb lil kulħadd għall-imħabba Tiegħi, ukoll l-ikbar għedewwa tiegħek, sabiex il-ħniena Tiegħi tkun tista' tiġi riflessa bis-sħiħ ġewwa qalbek. O Kristu, għalkemm neħtieġu ħafna sforzi, kollox jista' jsir bil-grazzja Tiegħek. Illum kont qiegħda nħossni mhux ħażin, u kont ferħana li stajt nagħmel is-Siegħa Adorazzjoni. Imma x'ħin bdejt nagħmel is-siegħa Adorazzjoni, it-tbatijiet fiżiċi tiegħi bdew jiżdiedu, bir-riżultat li ma stajtx nitlob. X'ħin spiċċajt is-Siegħa Adorazzjoni, it-tbatijiet tiegħi waqfu, u lmentajt mal-Mulej li kont xtaqt ngħaddas ruħi fil-Passjoni Ħarxa Tiegħu, imma t-tbatijiet tiegħi ma kinux ħallewni nagħmel dan. Imbagħad Ġesu' qalli, Binti, kun af li jekk Jiena nippermettilek tħoss u tkun taf b'mod iktar profond it-tbatijiet Tiegħi, din tkun grazzja mingħandi. Imma meta moħħok jiddallam u t-tbatijiet tiegħek ikunu ikbar, ikun f'dak il-waqt li inti tieħu sehem b'mod attiv fil-Passjoni Tiegħi, u Jiena nkun qiegħed nagħġnek iżjed fix-xbieha Tiegħi. Huwa dmirek f'waqtiet bħal dawn li tissottometti ruħek għar-rieda tiegħi, iktar milli f'waqtiet oħra . . . Ta' spiss nassisti mal-moribondi u permezz ta' talb niksibilhom fiduċja fil-ħniena ta' Alla, u nitlob lil Alla għal abbundanza ta' grazzja divina, li hi dejjem rebbieħa. Il-ħniena ta' Alla tmiss lil midneb fl-aħħar waqt b'mod tal-għaġeb u misterjuż. Minn barra, jidher bħallikieku kollox mitluf, imma mhux hekk ikun. Ir-ruħ, imdawla b'raġġ tal-grazzja qawwija ta' Alla fl-aħħar mument, iddur lejn Alla f'dak l-aħħar waqt b'tant qawwa ta' mħabba li, f'waqt wieħed, hija tirċievi mingħand Alla l-maħfra tad-dnub u tal-kastig, filwaqt li minn barra ma turi l-ebda sinjal ta' ndiema, għax l-erwieħ, (f'dak l-istadju) ma jibqgħux jirreaġixxu għall-affarijiet esterni. O, kif ħadd ma jista' jifhem il-ħniena ta' Alla! Imma – x'biża'! – hemm ukoll erwieħ li minn jeddhom u konxjament iwarrbu u jiddisprezzaw din il-grazzja! Għalkemm il-persuna tkun tinsab fil-punt tal-mewt, Alla ħanin jagħti lir-ruħ dak il-mument ta' dawl interjuri, sabiex jekk ir-ruħ tkun trid, ikollha l-possibilta' li ddur lejn Alla. Imma xi kultant, tant ikunu iebsin l-erwieħ li minn jeddhom jagħżlu l-infern; (b'dan il-mod) ikun kollu għalxejn it-talb kollu li erwieħ oħra joffru lil Alla għalihom kif ukoll l-isforzi ta' Alla nnifsu. . . Ġ.M.Ġ Solitudni – waqtiet favoriti tiegħi, Solitudni – imma dejjem flimkien miegħek, Ġesu' u Mulej, Qrib il-Qalb Tiegħek, il-ħin jgħaddi ħelu għalija, U qrib Tiegħu, ruħi ssib is-serħan tagħha. Meta l-qalb timtela bik sa ma tfur bl-imħabba, U r-ruħ taqbad bin-nar safi, Imbagħad, fost l-ikbar deżolazzjoni, ir-ruħ ma tħosshiex waħedha, Għax tkun qiegħda tistrieħ fuq sidrek, O Solitudni – mumenti ta' kumpanija mill-aqwa, Għalkemm jabbandunawni l-ħlejjaq kollha, Jiena nintilef għal kollox fl-oċejan tad-divinita' Tiegħek, U Inti toqgħod tisma' bil-ħlewwa tas-sigrieti tiegħi. Illum filgħaxija, il-Mulej staqsieni, M'għandekx xi xewqat f'qalbek? Jiena weġibt, "Xewqa waħda kbira għandi, u din hi li ningħaqad miegħek għal dejjem." U l-Mulej weġibni, Dalwaqt. Binti l-iżjed għażiża, kull ċaqliqa tiegħek tinsab riflessa ġewwa Qalbi. Ħarsti tistrieħ fuqek bil-ħniena qabel kull ħlejqa oħra.
Djarju ta' Swor Fawstina – Is-6 Pitazz (par.1691-1700)